ปธ.สมาคมแบงก์การันตีอย่างน้อย7แบงก์เปิดส.-อา.นี้
"ประสาร" ยืนยัน 7 แบงก์ใหญ่เดินหน้าเปิดสาขาย่อยในห้าง พยุงผู้ประกอบการที่ต้องการใช้เงินสด
21 พ.ค. 2553

"ประสาร" ยืนยัน 7 แบงก์ใหญ่เดินหน้าเปิดสาขาย่อยในห้าง พยุงผู้ประกอบการที่ต้องการใช้เงินสด
นายประสาร ไตรรัตน์วรกุล กรรมการผู้จัดการ ธนาคารกสิกรไทย ในฐานะประธานสมาคมธนาคารไทย เปิดเผยว่า ได้รับการยืนยันจากธนาคารพาณิชย์อย่างน้อย 7 แห่งแล้วว่า จะเปิดทำการสาขาย่อยในห้างสรรพสินค้า วันที่ 22-23 พ.ค.นี้ โดยจะเปิดทำการในห้างสรรพสินค้า ซึ่งอยู่นอกพื้นที่เสี่ยง สำหรับ 7 ธนาคารได้แก่ ธนาคารกรุงเทพ กรุงไทย กสิกรไทย ไทยพาณิชย์ ทหารไทย นครหลวงไทย และธนชาต 
"ผู้ประกอบการมีความต้องการเงินสดจำนวนมากกว่าที่จะกดได้จากตู้เอทีเอ็ม ซึ่งสามารถมาใช้สาขาห้างเปิดเสาร์-อาทิตย์นี้ ส่วนลูกค้ารายย่อยทั่วไปสามารถเบิกเงินได้จากตู้เอทีเอ็ม จึงประสานไปยังธนาคารแห่งประเทศไทยช่วยเปิดศูนย์บริการเงินสด เพื่อที่ธนาคารจะได้สำรองเงินสดในตู้เอทีเอ็มได้เพียงพอ"นายประสาร กล่าว 
รายงานข่าวแจ้งว่า 7 ธนาคารที่เปิดสาขาย่อยในห้างสรรพสินค้าวันที่ 22-23 พ.ค.นี้ แจ้งปิดทำการในเวลาที่แตกต่างกัน ดังนี้ 
ธนาคารกรุงเทพ แจ้งว่า เปิดให้บริการสาขาไมโครและสาขาในห้าง วันที่ 22-23 พ.ค. นี้ เวลาเปิดปกติและให้บริการจนถึงเวลา 15.00 น. 
ธนาคารกรุงไทย แจ้งว่า เปิดให้บริการสาขาห้างวันที่ 22-23 พ.ค.นี้ โดยให้บริการจนถึง 15.00 น.
ธนาคารไทยพาณิชย์ แจ้งว่า จะเปิดให้บริการสาขาในห้างวันที่ 22-23 พ.ค.นี้ เวลา 11.00-16.00 น. ยกเว้นห้างที่อยู่ในพื้นที่เสี่ยง
ธนาคารทหารไทย แจ้งว่า จะเปิดให้บริการสาขาในห้างวันที่ 22-23 พ.ค.นี้ ตามเวลาเปิด-ปิดของห้าง ยกเว้นห้างที่อยู่ในพื้นที่เสี่ยง
ธนาคารธนชาตและนครหลวงไทย แจ้งเปิดสาขาในห้างวันที่ 22-23 พ.ค.นี้โดยจะเปิดให้เวลาทำการตามปกติของแต่ละสาขา แต่จะปิดทำการพร้อมกันในเวลา 16.30 น. ทั้งนี้ขึ้นอยู่กับเวลาเปิดปิดศูนย์การค้าและอาคารที่สาขาตั้งอยู่
สำหรับธนาคารกสิกรไทย ในวันเสาร์ที่ 22 พ.ค.นี้ จะเปิดสาขาในห้างสรรพสินค้า 51 แห่งในกรุงเทพฯ จนถึงเวลา 16.00 น. และสาขาในห้างสรรพสินค้า 41 แห่งในต่างจังหวัดจนถึงเวลา 16.00 น. ส่วนเวลาปิด-เปิดในวันอาทิตย์ที่ 23 พ.ค.จะประเมินสถานการณ์อีกครั้งหนึ่ง